Ajakirjas Chemical Research in Toxicology tutvustatavast värskest uuringust selgub, et ka rohelise tee puhul kehtib üldtunnustatud reegel, mille kohaselt võib hea asjaga liialdamine loodetud kasu asemel hoopis kahju põhjustada.  New Jersey riikliku ülikooli uurija Chung Yang ja ta kolleegid avastasid, et rohelises tees leiduvad ning südame-veresoonkonnahaiguste ja mõningail andmeil ka mitmete vähivormide riski alandavad antioksüdatiivsete omadustega polüfenoolid võivad suurtes kogustes tarbituna põhjustada neeru- ja maksakahjustusi.  Yangi sõnul ei peaks teesõbrad selle uudise tõttu  siiski paanikasse sattuma, sest kuni 10 väikese tassitäie rohelise tee tarbimine päevas ei tohiks neerudele ja maksale halvasti mõjuda.  Terviseprobleemid võivad aga tabada inimesi, kes tarvitavad suurtes kogustes rohelise tee komponente sisaldavaid toidulisandeid, sest ühes annuses võib leiduda polüfenoole kuni 50 korda rohkem kui tassitäies tees.  Yangi kinnitusel on laborikatsed näidanud, et suuri koguseid polüfenoole tarvitavad närilised ja koerad võivad neeru- ja maksakahjustuste tagajärjel  koguni surra.  Ka on teada juhtumeid, kus rohelise tee toidulisandeid tarvitanud inimestel on tekkinud tõsiseid terviseprobleeme, mis on pärast toidulisandite tarvitamise lõpetamist taandunud.  Mõõdukates kogustes on roheline tee siiski tervisele kasulik ja seda väidet kinnitavad paljud viimasel ajal läbi viidud teaduslikud uuringud.  Näiteks 2006. aasta septembris ajakirjas Journal of the American Medical Association lahti kirjutatud ning enam kui 40.000 Jaapani elanikku hõlmanud uurimistööst ilmnes, et enam kui 5 väikese tassi rohelise tee tarvitamine päevas vähendab riski surra südame-veresoonkonnahaigustesse keskmiselt 26% võrra.  Rohelise tee vähivastast toimet uurides on saadud üsna vastuolulisi tulemusi, ent üldiselt näib siiski,  et vähemalt eessnäärme- ja kopsuvähi osas on rohelisel teel teatud ennetav mõju.  Erinevates teadustöödes on kindlaks tehtud, et rohelise tee joomine võib aidata aeglustada HI-viiruse levikut organismis, ennetada osteoartriiti, pidurdada neurodegeneratiivsete haiguste (Alzheimeri ja Parkinsoni tõbi jms) süvenemist ja alandada kolesteroolitaset.    Vaata ka: